Jouko Laakso Eduskuntatalossa 27.2.2020.
**Jouko Vento Laakso** (s. 10. heinäkuuta 1941 Turku) on suomalainen poliitikko, yrittäjä ja EU-kriitikko. Laakso oli pitkään kansalaisliiton jäsen ja hän toimi jonkin aikaa myös puolueen varapuheenjohtajana. Lisäksi hän oli puolueen Varsinais-Suomen piirin puheenjohtaja ainakin vuonna 2007. Puolueen nimi oli Laakson jäsenyyden aikana ensin Vapaan Suomen Liitto, sitten Itsenäisyyspuolue Vapaan Suomen Liitto ja sitten Itsenäisyyspuolue.

Laakso on johtanut Euroopan unioniin torjuvasti suhtautunutta Suomi: Ei-EU -yhdistystä joka osallistui 2000-luvun alkuvuosina Muutosvoimat Suomi -puolueen perustamiseen. Muutosvoimat Suomi väitti vuonna 2003 olleensa saman vuoden eduskuntavaalien "ainoa todellinen vaihtoehto Brysseliin rähmällään oleville eduskuntapuolueille".

Laakso on ollut Turku 2029 -säätiön hallituksen jäsen.

Vaalit ja puoluejäsenyydet
--------------------------

Laakso oli Itsenäisyyspuolueen ehdokkaana mm. vuoden 2007 eduskuntavaaleissa.

Vuonna 2011 Laakso erosi Itsenäisyyspuolueesta. Lähtö puolueesta ei ollut yllätys, sillä hän oli osallistunut vuoden 2008 kunnallisvaaleihin Turussa kristillisdemokraattien ehdokkaana. Itsenäisyyspuolueesta erottuaan Laakso ei kuitenkaan liittynyt kristillisdemokraatteihin vaan hän liittyi perussuomalaisten jäseneksi vuonna 2012. Myöhemmin hänet valittiin myös Turun Perussuomalaiset ry:n hallituksen jäseneksi ja Turun Perussuomalaisten edustajaksi piiriyhdistyksen kokouksiin.

Syksyn 2012 kuntavaaleissa Laakso valittiin Turun kaupunginvaltuuston jäseneksi perussuomalaisena.

Vuonna 2014 Laakso ja silloinen Turun Perussuomalaiset ry:n varapuheenjohtaja Tuomas Tähti muodostivat perussuomalaisen ehdokaslistan Turun Katariinanseurakuntaan evankelis-luterilaisen kirkon vaaleissa. Ne olivat kaikkien aikojen ensimmäiset seurakuntavaalit, joihin perussuomalaiset osallistuivat Turussa omilla listoillaan. Perussuomalaiset jäivät ilman paikkoja seurakunnassa.

Kevään 2017 kuntavaaleissa turkulaiset äänestäjät valitsivat Laakson varavaltuutetuksi.

Riita valtuustoryhmän johtajuudesta
-----------------------------------

Syksyn 2012 kuntavaalien jälkeen Perussuomalaisten Turun kaupunginvaltuustoryhmässä riideltiin ryhmän puheenjohtajuudesta. Laakso valittiin ryhmän johtajaksi marraskuussa 2012 eli pian kuntavaalien jälkeen, mutta osa valtuustoryhmästä katsoi, että valinta oli vain lyhytaikainen ja että puheenjohtajuus koski lähinnä luottamuspaikkaneuvottelujen ajanjaksoa. Laakso oli eri mieltä ja piti kiinni ryhmän puheenjohtajuudesta. Tammikuussa 2013 pidettiin kokous, jossa uudeksi puheenjohtajaksi valittiin kaupunginvaltuutettu Mikael Miikkola. Laakso väitti, että kyseinen kokous oli laiton.

Riiteleminen sai paljon huomiota sanomalehdissä. Silloinen perussuomalaisten puheenjohtaja Timo Soini sanoi, että riitelijöiden pitäisi hävetä.

Perussuomalaisten puoluetoimiston työntekijä Matti Putkonen kävi Turussa purkamassa kiistaa. Helmikuussa 2013 kaupunginvaltuutettu Ville Tavio valittiin valtuustoryhmän uudeksi puheenjohtajaksi ja Jouko Laakso valittiin varapuheenjohtajaksi.

Ansiomerkit ja kunnianosoitukset
--------------------------------

* Maanpuolustuskiltojen liiton ansiomitali (1978)
* SMKJ:n eli Suomen Myyntimiesten Keskusjärjestön kultainen ansiomerkki (1981)
* Lionsklubien Melvin Jones -jäsenyys (2010)

Lähteet
-------

1. 1 2 3 4 5 6 7  Laakso, Jouko: CV *Jouko Laakso*.  30.11.2015. Viitattu 15.6.2020.
2. ↑  Nieminen, Heli: Kemiössä jauhaa nyt mestarimylly *Turun Sanomat*.  29.8.2013. Turun Sanomat oy. Viitattu 15.6.2020.
3. ↑  Välilä, Anu: Päätösvalta palautettava poliittiselta eliitiltä kansalle *Turun Sanomat*.  5.3.2007. TS-Yhtymä oy. Viitattu 15.6.2020.
4. ↑  Heino, Jari: EU:n vastustajat pelkäsivät hyvinvoinnin sortumista *Turun Sanomat*.  13.2.2008. TS-Yhtymä oy. Viitattu 15.6.2020.
5. ↑  Lyhyt syntyhistoria *Muutosvoimat Suomi*.  2002. Viitattu 15.6.2020.
6. ↑  Vaaleissa sinulla oli vaihtoehto! *Muutosvoimat Suomi*.  2003. Viitattu 15.6.2020.
7. ↑  Turku 2029 -säätiön hallituksen nimeäminen ja muut vaadittavat toimenpiteet *Turku.fi*.  9.4.2018. Turun kaupunki. Viitattu 15.6.2020.
8. ↑  Vaalit 07 – Laakso, Jouko *Ylen vaalitulospalvelu*.  2007. Yleisradio oy. Viitattu 15.6.2020.
9. ↑  Varsinais-Suomi – Turku – Ehdokkaat vertauslukujärjestyksessä *Ylen vaalitulospalvelu*.  30.10.2008. Yleisradio oy. Viitattu 15.6.2020.
10. ↑  Turun PS:n syyskokouksen 2017 satoa *Turun Perussuomalaiset ry*.  12.11.2017. Viitattu 15.6.2020.
11. ↑  Varsinais-Suomen vaalipiiri – Turku – Uusi valtuusto *Ylen vaalitulospalvelu*.  6.11.2012. Yleisradio oy. Viitattu 15.6.2020.
12. ↑  Tähti, Tuomas: Seurakuntavaalit 2014 *Tuomas Tähti*.  24.9.2014. Viitattu 15.6.2020.
13. ↑  Ehdokkaat vertausluku järjestyksessä (PDF) *Jouko Laakso*. Viitattu 15.6.2020.
14. ↑  Puolueiden kannatus – Turku *Ylen vaalitulospalvelu*.  11.10.2017. Yleisradio oy. Viitattu 15.6.2020.
15. ↑  Laakson valinta Turun perussuomalaisten ryhmäjohtoon sinetöitiin *Turun Sanomat*.  25.1.2013. Turun Sanomat oy. Viitattu 15.6.2020.
16. ↑  Soinin viesti Turun perussuomalaisten riitoihin: Hävetkää ja sopikaa *Turun Sanomat*.  23.1.2013. Turun Sanomat oy. Viitattu 15.6.2020.
17. ↑  Putkonen ratkoi Turun Perussuomalaisten riitoja *Turun Sanomat*.  15.2.2013. Turun Sanomat oy. Viitattu 15.6.2020.
18. ↑  PS-ryhmä vaihtoi Laakson Tavioon *Turun Sanomat*.  16.2.2013. Turun Sanomat oy. Viitattu 15.6.2020.